[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.5.2007

SEC(2007) 526

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Υλοποίηση των συστάσεων της ειδικής ομάδας για την ανταγωνιστικότητα του τομέα των τεχνολογιών της πληροφορίας και της επικοινωνίας (ΤΠΕ) και για την αφομοίωση των ΤΠΕ

ΠΕΡΙΕΧΟΜΕΝΑ

1. Εισαγωγή 3

2. Βασικές συστάσεις και υλοποίησή τους 4

2.1. Αφομοίωση των ΤΠΕ 4

2.2 ΜΜΕ και επιχειρηματικότητα 6

2.3 Ενιαίο κανονιστικό περιβάλλον 7

2.4 Διανοητική ιδιοκτησία 8

2.5 Καινοτομία, έρευνα, επένδυση και χρηματοδότηση 8

2.6 Πρότυπα και διαλειτουργικότητα 11

2.7 Δεξιότητες και απασχολησιμότητα 13

Τεχνικόπαράρτημα

1. Εισαγωγή

Σκοπός του παρόντος εγγράφου είναι, αφενός, να περιγραφούν οι ενέργειες στις οποίες προβαίνει η Επιτροπή προκειμένου να υλοποιήσει τις βασικές συστάσεις της ειδικής ομάδας για την ανταγωνιστικότητα του τομέα των ΤΠΕ και την αφομοίωση των ΤΠΕ και, αφετέρου, να σκιαγραφηθούν οι άλλες σχετικές δραστηριότητες της ΕΕ στον τομέα αυτόν. Σε ειδικό τεχνικό παράρτημα εξετάζεται λεπτομερώς καθεμία από τις συστάσεις της ειδικής ομάδας.

Η ειδική ομάδα ΤΠΕ, που συστάθηκε τον Ιούνιο του 2006, ήταν μια από τις διάφορες τομεακές πρωτοβουλίες που εξαγγέλθηκαν στην ανακοίνωση του 2005 σχετικά με τη βιομηχανική πολιτική[1], σκοπός της οποίας είναι να συμβάλει στη δημιουργία ενός ευνοϊκότερου περιβάλλοντος για τις επιχειρήσεις στην ΕΕ. Η ειδική ομάδα συμπληρώνει την πρωτοβουλία i2010[2], τη στρατηγική που δρομολόγησε η ΕΕ τον Ιούνιο του 2005 στον τομέα της κοινωνίας της πληροφορίας για την προώθηση της ανάπτυξης και την απασχόλησης, με ειδικότερο στόχο την προώθηση της ψηφιακής οικονομίας μέσω του συνδυασμού δραστηριοτήτων έρευνας, κανονιστικών μέσων και πολιτικών πρωτοβουλιών. Η εντολή της ειδικής ομάδας ήταν να προσδιορίσει τα σημαντικότερα εμπόδια που υπονομεύουν την ανταγωνιστικότητα του τομέα και την αφομοίωση των ΤΠΕ, να συμβάλει στην κινητοποίηση του τομέα και να προτείνει πιθανές απαντήσεις από πλευράς πολιτικής. Στα μέλη της[3] περιλαμβάνονταν υψηλού επιπέδου εκπρόσωποι της βιομηχανίας των ΤΠΕ και της κοινωνίας των πολιτών. Τα μέλη της ομάδας που προέρχονταν από τη βιομηχανία κάλυπταν το σύνολο του τομέα των ΤΠΕ και περιελάμβαναν εδραιωμένους παράγοντες, φορείς νεοεισερχόμενους στην αγορά, όπως επίσης μεγάλες και μεσαίου μεγέθους εταιρείες. Τα μέλη που δεν προέρχονταν από τη βιομηχανία αντιπροσώπευαν συνδικάτα, ΜΜΕ, εμπορικά επιμελητήρια, καταναλωτές, επενδυτές και πανεπιστημιακούς φορείς.

Η ειδική ομάδα συνέταξε τον περασμένο Νοέμβριο έκθεση[4] που παρέχει σαφή εικόνα των σημείων στα οποία πρέπει να επικεντρωθούν οι προσπάθειες, για να τονωθεί η ανταγωνιστικότητα του τομέα των ΤΠΕ[5]. Συνολικά, οι συστάσεις της έκθεσης επιβεβαιώνουν ότι η πολιτική την οποία ακολουθεί η Επιτροπή στον τομέα των ΤΠΕ βρίσκεται στη σωστή κατεύθυνση. Επικροτούν τις σημαντικές εργασίες που πραγματοποιούνται ήδη για την προώθηση της αφομοίωσης των ΤΠΕ και της επιχειρηματικότητας, την ενίσχυση της εσωτερικής αγοράς και τη δημιουργία ενιαίου κανονιστικού περιβάλλοντος, την τόνωση της καινοτομίας, τη βελτίωση της πρόσβασης σε πόρους χρηματοδότησης, την ευθυγράμμιση της πολιτικής που ακολουθείται στον τομέα της τυποποίησης με την τρέχουσα δυναμική της βιομηχανίας και τη χάραξη μιας μακροπρόθεσμης στρατηγικής για τις ηλεκτρονικές δεξιότητες.

Κατά την ενδιάμεση αναθεώρηση της βιομηχανικής πολιτικής της Επιτροπής, που θα γίνει αργότερα κατά το τρέχον έτος, θα εξεταστεί περαιτέρω ο βαθμός υλοποίησης των πορισμάτων της ειδικής ομάδας ΤΠΕ.

2. Βασικές Συστάσεις και Υλοποιηση τουσ

2.1. Αφομοίωση των ΤΠΕ

Βασικές συστάσεις της ειδικής ομάδας: πραγματοποίηση διαρθρωτικών μεταρρυθμίσεων για αύξηση της ευελιξίας των αγορών προϊόντων και εργασίας, δημιουργία περιβάλλοντος ευνοϊκού για επενδύσεις σε δίκτυα και υπηρεσίες επόμενης γενιάς και σε ηλεκτρονικές (online) δημόσιες υπηρεσίες και κατάρτιση ενός χάρτη των δικαιωμάτων των καταναλωτών στο ψηφιακό περιβάλλον.

Η αναθεωρημένη στρατηγική της Λισσαβώνας για την ανάπτυξη και την απασχόληση προβλέπει μια σφαιρική οικονομική μεταρρυθμιστική ατζέντα, ενώ ο μικροοικονομικός της πυλώνας επικεντρώνεται στη δημιουργία ενός φιλικού για τις επιχειρήσεις περιβάλλοντος. Το Φεβρουάριο του 2007 η Επιτροπή πρότεινε ευρεία δέσμη μέτρων[6], για να συμβάλει στην εξασφάλιση της ομαλότερης λειτουργίας της εσωτερικής αγοράς εμπορευμάτων , πράγμα που θα διευκολύνει τις επιχειρήσεις, και ιδίως τις ΜΜΕ, να εμπορεύονται τα προϊόντα τους στην ΕΕ, εξασφαλίζοντας συγχρόνως υψηλά επίπεδα ποιότητας και ασφάλειας.

Η μεταφορά της οδηγίας για τις υπηρεσίες [7] από τα κράτη μέλη, οδηγίας που εγκρίθηκε το Δεκέμβριο του 2006, θα καταργήσει τα μεροληπτικά και αδικαιολόγητα εμπόδια, θα μειώσει τη γραφειοκρατία και επίσης θα εκσυγχρονίσει και θα απλοποιήσει το νομικό και διοικητικό πλαίσιο, ιδίως με την υποχρέωση να θεσπιστούν, έως το 2009, ηλεκτρονικές διαδικασίες για τις διατυπώσεις και τις διαδικασίες που διέπουν την πρόσβαση σε δραστηριότητα παροχής υπηρεσιών και την άσκησή της. Θα βελτιώσει επίσης τη διοικητική συνεργασία μεταξύ των κρατών μελών και θα δημιουργήσει ένα σύστημα πληροφόρησης για την εσωτερική αγορά (IMI) για το σκοπό αυτό. Η οδηγία για τις υπηρεσίες πρέπει να μεταφερθεί από τα κράτη μέλη έως το τέλος του 2009. Η Επιτροπή θα υποστηρίξει και θα βοηθήσει τα κράτη μέλη στη διαδικασία ενσωμάτωσης της εν λόγω οδηγίας στο εθνικό δίκαιο. Η οδηγία συμπληρώνει το κανονιστικό πλαίσιο της εσωτερικής αγοράς για τις υπηρεσίες της κοινωνίας της πληροφορίας, που θεσπίστηκε με την οδηγία για το ηλεκτρονικό εμπόριο[8]. Επιπλέον, η Επιτροπή, βασιζόμενη στην ολοκλήρωση, το 2005, της νομοθετικής φάσης ενός σχεδίου δράσης[9] που αποσκοπεί στην ανάπτυξη μιας πραγματικής πανευρωπαϊκής αγοράς χρηματοπιστωτικών υπηρεσιών, εφαρμόζει τώρα μια νέα στρατηγική[10] για να εμβαθύνει τη χρηματοπιστωτική ολοκλήρωση και να προσφέρει περαιτέρω οφέλη τόσο στη βιομηχανία όσο και στους καταναλωτές.

Η πολιτική υποστήριξη για την ανάπτυξη των δικτύων και των υπηρεσιών επόμενης γενιάς παρέχεται πρωτίστως μέσω της εν εξελίξει αναθεώρησης του κανονιστικού πλαισίου για τις ηλεκτρονικές επικοινωνίες [11], καθώς επίσης και μέσω άλλων μέτρων του πρώτου πυλώνα της πρωτοβουλίας i2010 [12], που στοχεύει στη δημιουργία ενός ενιαίου ευρωπαϊκού χώρου πληροφόρησης με το συνδυασμό κανονιστικών και άλλων μέσων που διαθέτει η Επιτροπή για τη δημιουργία ενός σύγχρονου και προσανατολισμένου στην αγορά κανονιστικού πλαισίου για την ψηφιακή οικονομία. Η διεύρυνση της διαθεσιμότητας δημόσιων υπηρεσιών online αποτελεί βασική προτεραιότητα, ιδίως μέσω του σχεδίου δράσης για την ηλεκτρονική διακυβέρνηση [13] και της ανάπτυξης του ευρωπαϊκού πλαισίου διαλειτουργικότητας για τις πανευρωπαϊκές υπηρεσίες ηλεκτρονικής διακυβέρνησης[14].

Επιπλέον, το Ευρωπαϊκό Συμβούλιο του Δεκεμβρίου του 2006 δεσμεύτηκε ότι, στο πλαίσιο της στρατηγικής της Λισαβόνας, θα επανεξεταστούν , κατά το εαρινό Ευρωπαϊκό Συμβούλιο του 2008, οι προκλήσεις που αφορούν την επόμενη γενιά του Διαδικτύου και των δικτύων . Οι μελλοντικές τάσεις όσον αφορά τα δίκτυα και το Διαδίκτυο , καθώς επίσης και τα προβλέψιμα εμπόδια στην ανάπτυξή τους, θα εξεταστούν επίσης το 2007 κατά τη διαδικασία προβληματισμού που θα προετοιμάσει το έδαφος για την ενδιάμεση αναθεώρηση της πρωτοβουλίας i2010 το 2008.

Το Μάρτιο του 2007 η Επιτροπή υιοθέτησε στρατηγική σχετικά με την καταναλωτική πολιτική για τα έτη 2007-2013[15]. Τονίζει ότι η έλλειψη καταναλωτικής εμπιστοσύνης, σε συνδυασμό με τα κανονιστικά εμπόδια, εξακολουθούν να παρακωλύουν την πλήρη ολοκλήρωση της εσωτερικής αγοράς και επιδιώκει την αντιμετώπιση των προκλήσεων του ψηφιακού περιβάλλοντος, ούτως ώστε να εξασφαλιστεί ότι οι καταναλωτές θα μπορούν να πραγματοποιούν αγορές οπουδήποτε στην ΕΕ, από το κατάστημα της γειτονιάς τους έως το Διαδίκτυο, βέβαιοι ότι προστατεύονται εξίσου αποτελεσματικά. Στις αρχές του 2007 δρομολογήθηκε μια μεγάλη διαβούλευση σχετικά με τους καταναλωτικούς κανόνες της ΕΕ, με την έκδοση Πράσινης Βίβλου της Επιτροπής[16] για την επανεξέταση της ισχύουσας νομοθεσίας. Ένας από τους σκοπούς της πρωτοβουλίας αυτής είναι να προσαρμοστούν οι ισχύοντες καταναλωτικοί κανόνες στον ψηφιακό κόσμο. Με τη βοήθεια της ανατροφοδότησης (feedback) από την Πράσινη Βίβλο, η Επιτροπή επιδιώκει να ενισχύσει την εμπιστοσύνη των καταναλωτών στην ενιαία αγορά με την κατάρτιση ενός ενιαίου, απλού συνόλου κανόνων που θα δώσει στους καταναλωτές τη δυνατότητα να γνωρίσουν τα δικαιώματά τους, να κάνουν σωστές επιλογές και να προστατεύονται επαρκώς, αν υπάρξει πρόβλημα. Μετά τη διαβούλευση θα προταθούν συγκεκριμένες πρωτοβουλίες -κανονιστικές ή άλλες- για την αντιμετώπιση των υφιστάμενων προβλημάτων και ανεπαρκειών. Επιπλέον, με την κατάργηση των ρητρών ελάχιστης εναρμόνισης που ισχύουν στον τομέα αυτόν, θα εδραιωθούν τα θετικά αποτελέσματα που έχει για την εσωτερική αγορά η οδηγία σχετικά με το ηλεκτρονικό εμπόριο.

Η καθολική υπηρεσία , σημαντικό στοιχείο του κανονιστικού πλαισίου που διέπει τις ηλεκτρονικές επικοινωνίες, αποσκοπεί στην παροχή οικονομικά προσιτής και ποιοτικά άριστης υπηρεσίας σε όλους, ανεξαρτήτως γεωγραφικής θέσης, και έχει προσφέρει στους πάντες τη δυνατότητα να έχουν τηλεφωνική ή διαδικτυακή σύνδεση σε λογική τιμή. Από αυτή την άποψη, διευκολύνει και προωθεί τη χρήση των ΤΠΕ. Πρέπει να επανεξεταστεί η αρχή και το πεδίο της καθολικής υπηρεσίας για τις ηλεκτρονικές επικοινωνίες στον 21ο αιώνα. Η Επιτροπή θα εκδώσει Πράσινη Βίβλο για το ζήτημα αυτό στο τέλος του 2007 και θα προωθήσει ευρεία σχετική συζήτηση.

2.2. ΜΜΕ και επιχειρηματικότητα

Βασικές συστάσεις της ειδικής ομάδας: περισσότερη εκπαίδευση στις δεξιότητες που σχετίζονται με την επιχειρηματικότητα και καλύτερη ενημέρωση και ευαισθητοποίηση των επιχειρήσεων για τα οφέλη που μπορούν να αποκομίσουν από τις ΤΠΕ.

Η προώθηση της επιχειρηματικότητας και των δεξιοτήτων είναι μία από τις πέντε ειδικές γραμμές δράσης της πολιτικής την οποία εφαρμόζει η Επιτροπή για τις ΜΜΕ[17]. Η Επιτροπή αναγνωρίζει τον όλο και πιο σημαντικό ρόλο της εκπαίδευσης στον τομέα της επιχειρηματικότητας και, ειδικότερα, το νευραλγικό ρόλο των σχολείων και των πανεπιστημίων για την ενθάρρυνση της επιχειρηματικής νοοτροπίας. Επιπλέον, το Μάρτιο του 2006 η ευρωπαϊκή εαρινή σύνοδος κορυφής κάλεσε τα κράτη μέλη να ενθαρρύνουν την επιχειρηματικότητα, μεταξύ άλλων και μέσω της σχετικής εκπαίδευσης και κατάρτισης. Η ανακοίνωση «Προώθηση της επιχειρηματικής νοοτροπίας μέσω της εκπαίδευσης και της μάθησης»[18] έχει συμβάλει στη διαμόρφωση περισσότερο συστηματικών προσεγγίσεων όσον αφορά την εκπαίδευση σε θέματα επιχειρηματικότητας και στην ενίσχυση του ρόλου της εκπαίδευσης και της κατάρτισης για την ανάπτυξη μιας πιο «επιχειρηματικής» νοοτροπίας στην Ευρώπη. Συγκεντρώνει παραδείγματα ορθής πρακτικής, επικεντρώνεται σε υποστηρικτικά πολιτικά μέτρα και προτείνει μια δέσμη συστάσεων για τα μέτρα που θα μπορούσαν να ληφθούν σε εθνικό ή περιφερειακό επίπεδο.

Πολλές ενέργειες που εντάσσονται στον τομέα της κοινωνίας της πληροφορίας υποστηρίζονται από τα διαρθρωτικά ταμεία, τα οποία περιλαμβάνουν συνιστώσες που αφορούν το ηλεκτρονικό εμπόριο και τις ΜΜΕ.

Το eBSN (ευρωπαϊκό δίκτυο υποστήριξης του ηλεκτρονικού επιχειρείν) [19] παρέχει μια πλατφόρμα πολιτικού συντονισμού για τις εθνικές και περιφερειακές πρωτοβουλίες που προωθούν την αφομοίωση πρακτικών ηλεκτρονικού επιχειρείν από τις ΜΜΕ και ενθαρρύνει την ανταλλαγή πληροφοριών και περιπτωσιολογικών μελετών για ζητήματα που σχετίζονται με το ηλεκτρονικό επιχειρείν. Το eBSN μελέτησε τις εθνικές εκστρατείες ευαισθητοποίησης και επιβεβαίωσε ότι σε όλα τα κράτη μέλη έχει σημειωθεί μετατόπιση του πολιτικού επικέντρου από την υποστήριξη και τη συγχρηματοδότηση των επενδύσεων σε ΤΠΕ και της σύνδεσης στο Διαδίκτυο προς την εκπαίδευση των ΜΜΕ να καινοτομούν μέσω της χρήσης ΤΠΕ. Πιο πρόσφατα, το eBSN διαπίστωσε περαιτέρω μετατόπιση προς τις τομεακές πολιτικές[20], δηλ. τις πολιτικές που υποστηρίζουν τις ΜΜΕ στην αφομοίωση των ΤΠΕ λαμβάνοντας υπόψη το ιδιαίτερο επιχειρηματικό περιβάλλον τους (επιχειρηματικοί εταίροι, προμηθευτές, πελάτες κ.λπ.). Το eBSN θα εξακολουθήσει να φέρνει σε επαφή τους εκπροσώπους των κρατών μελών, για να μαθαίνουν και να αντλούν έμπνευση ο ένας από τον άλλον και για να προωθηθεί η υιοθέτηση μιας δυναμικότερης προσέγγισης όσον αφορά την ευαισθητοποίηση.

2.3. Ενιαίο κανονιστικό περιβάλλον

Βασικές συστάσεις της ειδικής ομάδας: δημιουργία κανονιστικού περιβάλλοντος που διευκολύνει τη σύγκλιση και την ανάπτυξη μιας κοινωνίας της πληροφορίας για όλους, προώθηση της δημιουργίας εσωτερικής αγοράς για τις υπηρεσίες εντάσεως γνώσης και επανεξέταση των τελών που εισπράττονται για τα δικαιώματα πνευματικής ιδιοκτησίας.

Η σύγκλιση είναι μία από τις τρεις προτεραιότητες της πρωτοβουλίας i2010 «Δημιουργία ενός χώρου πληροφοριών». Αυτή η πρωτοβουλία προβλέπει προσαρμογή της νομοθεσίας, που θα περιλαμβάνει την αναθεώρηση του κανονιστικού πλαισίου για τις ηλεκτρονικές επικοινωνίες και την έκδοση οδηγίας για τις οπτικοακουστικές υπηρεσίες και τις υπηρεσίες μέσων μαζικής επικοινωνίας, και προβλέπει διάφορες πρωτοβουλίες που αποσκοπούν στην ενθάρρυνση της ανάπτυξης νέων οπτικοακουστικών υπηρεσιών, όπως ο χάρτης για τις επιγραμμικές (online) κινηματογραφικές ταινίες και οι προσεχείς ανακοινώσεις για το επιγραμμικό (online) περιεχόμενο και τις κινητές ραδιοτηλεοπτικές μεταδόσεις. Η σύγκλιση περιλαμβάνει και άλλες προκλήσεις στον τομέα των ΔΠΙ, της ασφάλειας και της προστασίας των καταναλωτών[21]. Αυτά τα ζητήματα θα αντιμετωπιστούν στη διαδικασία προβληματισμού που θα οδηγήσει στην ενδιάμεση αναθεώρηση της στρατηγικής i2010 το 2008.

Η ενδιάμεση επανεξέταση της πρωτοβουλίας i2010, που προβλέπεται για το 2008, θα διερευνήσει τη διάσταση εσωτερικής αγοράς των υπηρεσιών ΤΠΕ, συμπεριλαμβανομένων των υπηρεσιών εντάσεως γνώσης, και θα συμπέσει με τη συνολική επανεξέταση της στρατηγικής για την ενιαία αγορά [22], η οποία θα οδηγήσει στη σύνταξη έκθεσης σχετικά με την ενιαία αγορά τον 21ο αιώνα , συμπεριλαμβανομένης της υποβολής συγκεκριμένων προτάσεων για μελλοντική δράση, έκθεσης που θα υποβληθεί από την Επιτροπή στο Ευρωπαϊκό Συμβούλιο το 2007.

Όσον αφορά τα τέλη για τα δικαιώματα πνευματικής ιδιοκτησίας , η Επιτροπή, το Δεκέμβριο του 2006, έπειτα από εκτενείς διαβουλεύσεις[23] με τους διάφορους εμπλεκόμενους φορείς και τα κράτη μέλη, έκρινε ότι αυτό το περίπλοκο ζήτημα πρέπει να μελετηθεί διεξοδικότερα.

2.4. Διανοητική ιδιοκτησία

Βασικές συστάσεις της ειδικής ομάδας: με δεδομένη την ποικιλομορφία των στρατηγικών για τα δικαιώματα διανοητικής ιδιοκτησίας (ΔΔΙ) στον τομέα των ΤΠΕ, πρέπει να γίνουν ευρείες διαβουλεύσεις πριν τροποποιηθεί η νομοθεσία της ΕΕ. Επίσης, περιορισμός της ποινικοποίησης των προσβολών των ΔΔΙ στη σκόπιμη πλαστογράφηση εμπορικών σημάτων, στην προσβολή δικαιωμάτων πνευματικής ιδιοκτησίας και στην πειρατική εκμετάλλευση σχεδίων και υποδειγμάτων. Προώθηση της έκδοσης του πρωτοκόλλου του Λονδίνου και μείωση του κόστους των διπλωμάτων ευρεσιτεχνίας.

Η Επιτροπή έχει προτείνει μια οδηγία[24] σχετικά με τη θέσπιση ποινικών μέτρων για τη διασφάλιση της προστασίας των ΔΔΙ. Η πρόταση αυτή δεν περιορίζεται μόνο στα εμπορικά σήματα, στα δικαιώματα πνευματικής ιδιοκτησίας και στα δικαιώματα επί σχεδίων και υποδειγμάτων. Το Ευρωπαϊκό Κοινοβούλιο και το Συμβούλιο συζητούν αυτήν την περίοδο την πρόταση της Επιτροπής.

Έπειτα από τα συμπεράσματα του Ευρωπαϊκού Συμβουλίου του Δεκεμβρίου 2006 και μετά τις ευρείες διαβουλεύσεις που πραγματοποιήθηκαν με τα ενδιαφερόμενα μέρη το 2006, η Επιτροπή εξέδωσε, τον Απρίλιο του 2007, ανακοίνωση σχετικά με την ενίσχυση του συστήματος διπλωμάτων ευρεσιτεχνίας στην Ευρώπη [25]. Ένας από τους κύριους στόχους είναι η μείωση του κόστους των διπλωμάτων ευρεσιτεχνίας, υπενθυμίζεται όμως ότι η κύρωση της συμφωνίας του Λονδίνου εναπόκειται στα κράτη μέλη. Επιπλέον, το 2008 η Επιτροπή σκοπεύει να παρουσιάσει μια σφαιρική στρατηγική για τα ΔΔΙ, για να δώσει στην ΕΕ το κατάλληλο πλαίσιο για την ενθάρρυνση και την προστασία της καινοτομίας.

2.5. Καινοτομία, έρευνα, επένδυση και χρηματοδότηση

Βασικές συστάσεις της ειδικής ομάδας: ανταλλαγή βέλτιστων πρακτικών καινοτομίας, τόνωση της έρευνας μέσω συστημάτων έκπτωσης φόρου, υποστήριξη της συνεργατικής έρευνας μέσω ευρωπαϊκών πλατφορμών τεχνολογίας και κοινών τεχνολογικών πρωτοβουλιών, υποστήριξη της ανάπτυξης δυναμικών πρωτοπόρων αγορών μέσω δημόσιων συμβάσεων, εξασφάλιση ισότιμων όρων ανταγωνισμού για την ευρωπαϊκή βιομηχανία ημιαγωγών, δημιουργία φιλικού για τα επιχειρηματικά κεφάλαια περιβάλλοντος και περαιτέρω μεταρρύθμιση της πολιτικής κρατικών ενισχύσεων .

Τα κράτη μέλη έχουν δεσμεύσει 9,1 δισεκατομμύρια ευρώ για τη χρηματοδότηση ερευνητικών εργασιών στον τομέα των ΤΠΕ κατά τη διάρκεια του έβδομου προγράμματος-πλαισίου (ΠΠ7), πράγμα που καθιστά το εν λόγω ερευνητικό θέμα το μεγαλύτερο του προγράμματος συνεργασίας, το οποίο είναι με τη σειρά του το μεγαλύτερο ειδικό πρόγραμμα του ΠΠ7.

Και οι 31 ευρωπαϊκές τεχνολογικές πλατφόρμες [26] έχουν ήδη δημοσιεύσει ένα έγγραφο στρατηγικής, ενώ οι περισσότερες έχουν επίσης συμπληρώσει ή αναπτύξει ένα προηγμένο σχέδιο του στρατηγικού τους προγράμματος ερευνών. Αυτές οι πλατφόρμες ετοιμάζονται τώρα να εισέλθουν στο στάδιο της εφαρμογής. Η Επιτροπή έλαβε υπόψη της τα αποτελέσματα των εργασιών τους κατά την ανάπτυξη της ερευνητικής πολιτικής της, και ιδίως κατά την κατάρτιση του ΠΠ7. Η διαδικασία αυτή αποδείχθηκε πολύτιμος τρόπος εξασφάλισης της βιομηχανικής χρησιμότητάς τους. Η ανάλυση δείχνει ότι 15 στρατηγικά προγράμματα ερευνών θα καλυφθούν από το ίδιο ερευνητικό θέμα του ΠΠ7 (πράγμα που καταδεικνύει τη στενή συνεργασία με την κατάρτιση του ΠΠ7) και ότι τα υπόλοιπα 16 στρατηγικά προγράμματα ερευνών θα εξετάσουν διάφορα ερευνητικά θέματα. Η πρώτη κοινή τεχνολογική πρωτοβουλία, η ARTEMIS[27], που καλύπτει την Ε&Α στα ενσωματωμένα συστήματα πληροφορικής, αναμένεται να ξεκινήσει κατά τη διάρκεια του πρώτου εξαμήνου του 2007. Αμέσως μετά θα ακολουθήσει το ENIAC[28] (Ευρωπαϊκό Γνωμοδοτικό Συμβούλιο Νανοηλεκτρονικής).

Η Επιτροπή προώθησε πρόσφατα την πρωτοβουλία PRO INNO Europe [29], που συγκεντρώνει πάνω από 200 παράγοντες χάραξης πολιτικής και εμπλεκομένους σε θέματα καινοτομίας από 33 χώρες, συμπεριλαμβανομένων των κρατών μελών. Η εν λόγω πρωτοβουλία συνδυάζει την ανάλυση και τη συγκριτική αξιολόγηση της απόδοσης της εθνικής και περιφερειακής πολιτικής στον τομέα της καινοτομίας με την παροχή υποστήριξης για την ανάπτυξη συνεργασίας μεταξύ εθνικών και περιφερειακών προγραμμάτων καινοτομίας και τη χορήγηση κινήτρων για την ανάληψη κοινών ενεργειών στις οποίες συμμετέχουν οργανισμοί καινοτομίας και σχετικοί ενδιαφερόμενοι φορείς, όπως η διεθνική συνεργασία για την ανάπτυξη πολιτικής συμπράξεων[30].

Σε πρόσφατη ανακοίνωσή της με τίτλο «Για μια αποτελεσματικότερη χρησιμοποίηση των φορολογικών κινήτρων υπέρ της Ε&Α»[31], η Επιτροπή περιγράφει το υφιστάμενο νομικό πλαίσιο (ειδικότερα σε ό,τι αφορά τη συμβατότητά του με τις θεμελιώδεις ελευθερίες και τους πρόσφατα τροποποιηθέντες κανόνες σχετικά με τις κρατικές ενισχύσεις για την έρευνα, την ανάπτυξη και την καινοτομία [32] ) και ενθαρρύνει τα κράτη μέλη να βελτιώσουν τη χρήση και το συντονισμό των φορολογικών κινήτρων όσον αφορά τις δραστηριότητες Ε&Α. Η ανακοίνωση παρέχει επίσης οδηγίες σχετικά με τη φορολογική αντιμετώπιση, ειδικότερα όσον αφορά τα διεθνικά προγράμματα Ε&Α μεγάλης κλίμακας, την ανάπτυξη των νέων καινοτόμων επιχειρήσεων, τη διασυνοριακή κινητικότητα των ερευνητών, τον ΦΠΑ και τη φορολογική αντιμετώπιση της Ε&Α στην κοινή ενοποιημένη εταιρική φορολογική βάση, καθώς και τη χρηματοδότηση της έρευνας από φιλανθρωπικά ιδρύματα. Η Επιτροπή θα εξακολουθήσει να παρακολουθεί την κατάσταση.

Η Επιτροπή διενεργεί λεπτομερή ανάλυση, μαζί με τους εμπλεκόμενους παράγοντες, και πραγματοποιεί διαβουλεύσεις με τις ευρωπαϊκές τεχνολογικές πλατφόρμες και τις ομάδες καινοτομίας της πρωτοβουλίας Europe INNOVA[33], για να προσδιορίσει πιθανούς τομείς στους οποίους ο συνδυασμός μέτρων προσφοράς και ζήτησης θα μπορούσε να συμβάλει στην εμφάνιση δυναμικών πρωτοπόρων αγορών . Η πρακτική αυτή συνάδει με τη στρατηγική καινοτομίας ευρείας βάσης που περιγράφηκε το 2006[34]. Με βάση τα σχετικά αποτελέσματα, η Επιτροπή θα καταρτίσει σχετικό έγγραφο πολιτικής κατά το δεύτερο εξάμηνο του 2007.

Η βιομηχανία ημιαγωγών έχει σαφώς στρατηγική σημασία για την ΕΕ. Όπως συμβαίνει και με όλους τους κλάδους της ευρωπαϊκής βιομηχανίας, η καθιέρωση ισότιμων όρων ανταγωνισμού σε παγκόσμιο επίπεδο παραμένει ο γενικός στόχος. Νευραλγική σημασία έχει επίσης η βελτίωση του γενικού πλαισίου, για να αυξηθούν οι επενδύσεις στην Ε&Α και να αναπτυχθούν δεξιότητες υψηλού επιπέδου.

Το πρόσφατο κοινοτικό πλαίσιο σχετικά με τις κρατικές ενισχύσεις για την έρευνα, την ανάπτυξη και την καινοτομία [35] καθορίζει διάφορες κατηγορίες ενισχύσεων για τη βασική έρευνα, τη βιομηχανική έρευνα και την πειραματική ανάπτυξη. Η επιτρεπόμενη ένταση των ενισχύσεων για τη βιομηχανική έρευνα είναι το πολύ 50%.

Στην ανακοίνωση που εξέδωσε τον Ιούνιο του 2006 με τίτλο «Χρηματοδότηση της ανάπτυξης των ΜΜΕ — Προσθήκη ευρωπαϊκής αξίας»[36], η Επιτροπή παρουσίασε μια δέσμη πρωτοβουλιών σκοπός των οποίων είναι να βοηθήσουν τις ΜΜΕ να αποκτήσουν ευκολότερη πρόσβαση σε πόρους χρηματοδότησης για το ξεκίνημα και την ανάπτυξη των δραστηριοτήτων τους . Η εν λόγω δέσμη περιλαμβάνει μέτρα που αποσκοπούν στην αύξηση των επενδύσεων επιχειρηματικού κεφαλαίου, στην ανάπτυξη της τραπεζικής χρηματοδότησης της καινοτομίας και στο να γίνουν τα υπάρχοντα συστήματα χρηματοδότησης περισσότερο φιλικά για τις ΜΜΕ. Στο πλαίσιο αυτό, η Επιτροπή συγκρότησε ομάδες εμπειρογνωμόνων για την άρση των εμποδίων που παρακωλύουν τις διασυνοριακές επενδύσεις από επιχειρηματικά κεφάλαια [37], για τη χρηματοδότηση αρχικής ώθησης και για τις ορθές πρακτικές για τις επενδύσεις επιχειρηματικών κεφαλαίων σε περιφερειακό επίπεδο . Το νέο πρόγραμμα-πλαίσιο ανταγωνιστικότητας και καινοτομίας (ΠΑΚ) [38] θα παράσχει περαιτέρω κίνητρα για να ωθήσει τους ιδιωτικούς επενδυτές μετοχικού κεφαλαίου να επενδύσουν σε επιχειρήσεις με αναπτυξιακό δυναμικό, με το Ευρωπαϊκό Ταμείο Επενδύσεων (ΕΤαΕ) να εφαρμόζει ή να βοηθά στην εφαρμογή διαφόρων χρηματοοικονομικών μέσων για τις ΜΜΕ εξ ονόματος της Επιτροπής: μηχανισμός υψηλής ανάπτυξης και καινοτομίας για τις ΜΜΕ (GIF), μηχανισμός εγγυήσεων υπέρ των ΜΜΕ (SMEG) και σύστημα ενίσχυσης των ικανοτήτων (CBS). Σε συνεργασία με την Ευρωπαϊκή Τράπεζα Επενδύσεων (ΕΤΕπ), η Επιτροπή θα προωθήσει μια χρηματοδοτική διευκόλυνση καταμερισμού του κινδύνου (RSFF) [39] για να υποστηρίξει τις επενδύσεις σε σχέδια Ε&ΤΑ υψηλού κινδύνου μέσω δανείων και εγγυήσεων, με την ΕΕ να συμβάλλει μέχρι ποσού 1 δισεκατομμυρίου ευρώ από το έβδομο πρόγραμμα-πλαίσιο (ΠΠ7) και με ανάλογη χρηματοδότηση από την ΕΤΕπ.

2.6. Πρότυπα και διαλειτουργικότητα

Βασικές συστάσεις της ειδικής ομάδας: Δεδομένου ότι η βιομηχανία είναι πρωτίστως υπεύθυνη για την τεχνική διαλειτουργικότητα, συνέχιση της στήριξης των προσπαθειών αντιμετώπισης της νομικής και σημασιολογικής διαλειτουργικότητας, προώθηση αποτελεσματικών συστημάτων συμμόρφωσης και ανάπτυξη, στον τομέα των δημόσιων συμβάσεων, πολιτικών που προωθούν τη διαλειτουργικότητα.

Οι ευρωπαϊκοί οργανισμοί τυποποίησης έχουν καταρτίσει και εξακολουθούν να καταρτίζουν κατευθυντήριες γραμμές για να βοηθήσουν να εξασφαλιστεί ότι, κατά την κατάρτιση των προτύπων, λαμβάνεται υπόψη η διαλειτουργικότητα . Σήμερα μερικά πρότυπα επικαιροποιούνται, για να αυξηθούν τα διαλειτουργικά χαρακτηριστικά τους. Από την άποψη των πολιτικών προτεραιοτήτων , η διαλειτουργικότητα βρίσκεται ήδη στο επίκεντρο των στόχων τυποποίησης και θεωρείται κρίσιμο ζήτημα, που πρέπει να διερευνηθεί προσεκτικά κατά την προσεχή επανεξέταση της πολιτικής για την τυποποίηση στον τομέα των ΤΠΕ . Οι διάφορες συγκεκριμένες ενέργειες τυποποίησης αφορούν ζητήματα διαλειτουργικότητας σε συγκεκριμένους τομείς όπως η ηλεκτρονική υγεία[40], ο ενιαίος ευρωπαϊκός χώρος πληρωμών (SEPA), η ηλεκτρονική τιμολόγηση κ.λπ. Επιπλέον, το 2006 η Επιτροπή δρομολόγησε μελέτη [41] για να διατυπώσει συστάσεις που θα βοηθήσουν να εξασφαλιστεί ότι η πολιτική τυποποίησης της ΕΕ στον τομέα των ΤΠΕ ανταποκρίνεται στις αλλαγές που επέρχονται σ’ αυτόν από την απελευθέρωση, την παγκοσμιοποίηση και τη σύγκλιση.

Το θέμα ΤΠΕ του ΠΠ7 περιλαμβάνει, τόσο σε προκανονιστικό όσο και παράλληλα με το κανονιστικό στάδιο, δραστηριότητες έρευνας για τη βελτίωση της διαλειτουργικότητας και της ποιότητας των προτύπων και της εφαρμογής τους. Οι περισσότερες προκανονιστικές ερευνητικές δραστηριότητες προωθούνται από τη βιομηχανία. Το πρόγραμμα εργασίας του θέματος ΤΠΕ του ΠΠ7 περιλαμβάνει ήδη ενέργειες που αποσκοπούν στη βελτίωση της συνεργασίας κατά την ανάπτυξη προτύπων και διαλειτουργικών λύσεων.

Τα προγράμματα εργασίας των ευρωπαϊκών οργανισμών τυποποίησης επικεντρώνονται στην τεχνική διαλειτουργικότητα , ιδίως στο πλαίσιο του ETSI, ενώ η σημασιολογική διαλειτουργικότητα έχει ενσωματωθεί στα προγράμματα εργασίας τομεακών ομάδων τυποποίησης όπως η ηλεκτρονική υγεία[42] και το φόρουμ για τη διαλειτουργικότητα στον τομέα του ηλεκτρονικού εμπορίου (eBIF)[43]. Άλλες πτυχές της διαλειτουργικότητας -π.χ. οι νομικές πτυχές- δεν υπάγονται στην αρμοδιότητά τους, αν και μερικές καλύπτονται από το θεματικό πρόγραμμα εργασίας του ΠΠ7 για τις ΤΠΕ. Ως αφετηρία για τον προσδιορισμό των βασικών συντελεστών της διαλειτουργικότητας , τα προγράμματα εργασίας των ευρωπαϊκών οργανισμών τυποποίησης περιλαμβάνουν δραστηριότητες που αφορούν τον προσδιορισμό των προβλημάτων και των απαιτήσεων. Το γενικό πλαίσιο διαλειτουργικότητας για τις ΤΠΕ θα εξεταστεί στο πλαίσιο του θέματος «εσωτερική αγορά» της ενδιάμεσης επανεξέτασης του i2010. Η πείρα που έχει προκύψει από την εφαρμογή της νομοθεσίας που διέπει την ελεύθερη κυκλοφορία των εμπορευμάτων έχει δείξει ότι υπάρχει κάποιος κίνδυνος στρέβλωσης του ανταγωνισμού, διότι οι πρακτικές που ακολουθούνται όσον αφορά τον ορισμό και τη διαπίστευση των οργανισμών και των συστημάτων αξιολόγησης της συμμόρφωσης από τις εθνικές αρχές παρουσιάζουν μεγάλες διαφορές. Για το λόγο αυτό, και στο πλαίσιο της πρότασης της Επιτροπής για μια νέα δέσμη μέτρων σχετικά με την εσωτερική αγορά εμπορευμάτων[44], η Επιτροπή ενέκρινε πρόσφατα πρόταση κανονισμού[45] για τη θέσπιση ενισχυμένων κανόνων για την εποπτεία της αγοράς.

Το σχέδιο δράσης για τις ηλεκτρονικές δημόσιες συμβάσεις [46] προβλέπει τη διαλειτουργικότητα ως απαίτηση ουσιώδους σημασίας, ενώ το σχέδιο δράσης για την ηλεκτρονική διακυβέρνηση [47] έχει ρητούς στόχους σχετικά με το θέμα αυτό. Βρίσκονται σε εξέλιξη μελέτες και διαβουλεύσεις για την αναθεώρηση του ευρωπαϊκού πλαισίου διαλειτουργικότητας για τις πανευρωπαϊκές υπηρεσίες ηλεκτρονικής διακυβέρνησης [48], και σε εύθετο χρόνο θα γίνουν σχετικές προτάσεις.

2.7. Δεξιότητες και απασχολησιμότητα

Βασικές συστάσεις της ομάδας εργασίας: καθώς οι αυξανόμενες ελλείψεις ηλεκτρονικών δεξιοτήτων περιορίζουν την καινοτομία και την αφομοίωση των ΤΠΕ, πρέπει να αυξηθούν οι επενδύσεις σε μηχανισμούς επαγγελματικής ανέλιξης και υποστήριξης των εκπαιδευτικών, να ενισχυθεί η συνεργασία μεταξύ της βιομηχανίας, των κυβερνήσεων, των εργοδοτών και των εκπαιδευτικών ιδρυμάτων και να συνεχιστούν οι προσπάθειες για την ένταξη της επιχειρηματικότητας στα προγράμματα σπουδών.

Τα μέτρα εκπαίδευσης, κατάρτισης και υποστήριξης υπάγονται κυρίως στην αρμοδιότητα των κρατών μελών. Η Επιτροπή θα υποστηρίξει πρωτοβουλίες αυτού του είδους με την οργάνωση μελετών, εκδηλώσεων, σχεδίων συνεργασίας και ανταλλαγών βέλτιστων πρακτικών μέσω των υπαρχόντων προγραμμάτων της ΕΕ, ιδίως στο πλαίσιο του νέου προγράμματος για τη διά βίου μάθηση [49]. Η υποστήριξη θα καλύψει ευρύ φάσμα δεξιοτήτων για την απασχολησιμότητα, από τις ηλεκτρονικές δεξιότητες και την επιχειρηματικότητα[50] έως τις δεξιότητες επικοινωνίας και τις δεξιότητες ομαδικής εργασίας και επίλυσης προβλημάτων.

Επιπλέον, η Επιτροπή, κατά την κατάρτιση της ανακοίνωσης σχετικά με τη χάραξη μιας μακροπρόθεσμης στρατηγικής για τις ηλεκτρονικές δεξιότητες, που προγραμματίζεται για έγκριση το 2007, θα λάβει υπόψη τις συστάσεις της ειδικής ομάδας και τη διακήρυξη του πρόσφατου ευρωπαϊκού συνεδρίου για τις ηλεκτρονικές δεξιότητες[51].

[1] COM (2005) 474 της 5.10.2005.

[2] Για πλήρεις πληροφορίες σχετικά με την πρωτοβουλία i2010, βλέπε: http://europa/eu.int/information_society/eeurope/i2010/index_en.htm

[3] Για τα μέλη της ομάδας εργασίας, βλέπε: http://ec.europa.eu/enterprise/ict/policy/doc/icttfm.pdf

[4] Για την πλήρη έκθεση της ομάδας εργασίας, τον κατάλογο των μελών της και τις λεπτομερείς μεθόδους εργασίας, βλέπε: http://ec.europa.eu/enterprise/ict/taskforce.htm

[5] Η «έκθεση για την ευρωπαϊκή ανταγωνιστικότητα (2006)» της Επιτροπής [COM(2006) 697] περιλαμβάνει ένα τμήμα που αναλύει την ανταγωνιστικότητα του τομέα των ΤΠΕ.

[6] Βλέπε ανακοίνωση τύπου IP/07/181 της 14.02.2007. Η δέσμη μέτρων περιλαμβάνει ειδικότερα την «πρόταση κανονισμού για τη θέσπιση διαδικασιών σχετικά με την εφαρμογή ορισμένων εθνικών τεχνικών κανόνων στα προϊόντα που κυκλοφορούν νόμιμα στην αγορά άλλου κράτους μέλους και για την κατάργηση της απόφασης 3052/95/ΕΚ», COM(2007) 36 της 14.02.2007.

[7] Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά, ΕΕ L 376 της 27.12.2006, σ. 36-68.

[8] Οδηγία 2000/31/ΕΚ του Ευρωπαϊκού Κοινοβουλίου και του Συμβουλίου της 8ης Ιουνίου 2000 για ορισμένες νομικές πτυχές των υπηρεσιών της κοινωνίας της πληροφορίας, ιδίως του ηλεκτρονικού εμπορίου, στην εσωτερική αγορά.

[9] Το σχέδιο δράσης για τις χρηματοπιστωτικές υπηρεσίες (ΣΔΧΥ), http://europa.eu.int/comm/internal_market/finances/docs/white_paper/white_paper_el.pdf

[10] Πολιτική για τις χρηματοπιστωτικές υπηρεσίες 2005-2010 (Λευκή Βίβλος), COM(2005) 629 της 5.12.2005.

[11] Βλέπε http://ec.europa.eu/information_society/policy/ecomm/tomorrow/index_en.htm. Σχετικές νομοθετικές προτάσεις θα υποβληθούν έως το τέλος του 2007.

[12] http://ec.europa.eu/information_society/eeurope/i2010/single_infor_space/index_en.htm

[13] Σχέδιο δράσης για τις ηλεκτρονικές διοικητικές υπηρεσίες στο πλαίσιο της πρωτοβουλίας i2010: επιτάχυνση της ηλεκτρονικής δημόσιας διοίκησης στην Ευρώπη προς όφελος όλων, COM(2006) 173 της 25.4.2006.

[14] http://ec.europa.eu/idabc/en/document/2319/5644

[15] «Στρατηγική της ΕΕ για την πολιτική καταναλωτών 2007-2013», COM(2007) 99, διαθέσιμο στη διεύθυνση:http://europa.eu.int/comm/consumers/overview/cons_policy/index_en.htm

[16] Πράσινη Βίβλος για την αναθεώρηση του καταναλωτικού κεκτημένου, COM(2006) 744 της 8.2.2007.

[17] Καθορίζονται στο έγγραφο «Εφαρμογή του κοινοτικού προγράμματος της Λισαβόνας: Σύγχρονη πολιτική για τις ΜΜΕ με στόχο την τόνωση της ανάπτυξης και της απασχόλησης», COM(2005) 551 της 10.11.2005.

[18] COM(2006) 33 της 13.2.2006.

[19] Βλέπε την πύλη eBSN: http://ec.europa.eu/enterprise/tris/index_en.htm

[20] Παρατηρήσεις που προέρχονται από τα πρόσφατα εργαστήρια του eBSN και από τη βάση δεδομένων του eBSN για τα εθνικά σχέδια.

[21] http://ec.europa.eu/information_society/eeurope/i2010/docs/i2010_high_level_group/i2010_hlg_convergence_paper_final.pdf

[22] Βλέπε την πύλη στη διεύθυνση http://ec.europa.eu/internal_market/strategy/index_en.htm

[23] Προσπελάσιμες μέσω της διεύθυνσης http://ec.europa.eu/internal_market/copyright/levy_reform/index_en.htm

[24] Τροποποιημένη πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τη θέσπιση ποινικών μέτρων για τη διασφάλιση της προστασίας των δικαιωμάτων διανοητικής ιδιοκτησίας, COM(2006) 168 της 26.4.2006.

[25] COM(2007) 165 της 3.4.2007.

[26] Για κατάλογο των ευρωπαϊκών τεχνολογικών πλατφορμών, βλέπε http://cordis.europa.eu/technology-platforms/individual_en.html

[27] Για περισσότερες λεπτομέρειες σχετικά με το ARTEMIS, βλέπε http://cordis.europa.eu/technology-platforms/individual_en.html

[28] Για περισσότερες λεπτομέρειες σχετικά με το ENIAC, βλέπε http://cordis.europa.eu/ist/eniac/home.html

[29] Βλέπε http://www.proinno-europe.eu

[30] Για λεπτομέρειες, βλέπε http://www.proinno-europe.eu/eca.html

[31] COM(2006) 728 της 22.11.2006.

[32] ΕΕ C 323 της 30.12.2006, σ. 1-26.

[33] Οι ειδικευμένες κατά τομέα ομάδες εμπειρογνωμόνων σε θέματα καινοτομίας, που προτείνουν συγκεκριμένες για κάθε τομέα προτεραιότητες για ανάληψη δράσης, διατυπώνουν ερωτήματα και προσδιορίζουν τα ζητήματα που πρέπει να αντιμετωπιστούν, αποτελούν βασική συνιστώσα της πρωτοβουλίας Europe INNOVA.

[34] COM(2006) 502 «Κάνοντας τη γνώση πράξη: Μια στρατηγική καινοτομίας ευρείας βάσης για την ΕΕ».

[35] ΕΕ C 323 της 30.12.2006, σ. 1-26.

[36] COM(2006) 349 της 29.06.2006.

[37] Ο κύριος στόχος αυτής της ομάδας είναι να προσδιορίσει, για κάθε συμμετέχουσα χώρα, το κανονιστικό πλαίσιο που διέπει τα εγχώρια και τα μη εγχώρια κεφάλαια επιχειρηματικού κινδύνου και, αν οι ισχύουσες ρυθμίσεις εμποδίζουν τις διασυνοριακές δραστηριότητες των κεφαλαίων επιχειρηματικού κινδύνου, να εξεύρει τρόπους αντιμετώπισης αυτών των εμποδίων. Βλέπε http://ec.europa.eu/enterprise/library/enterprise-europe/news-updates/2006/2006-11-29.htm

[38] ΠΑΚ: http://ec.europa.eu/enterprise/enterprise_policy/industry/index_en.htm

[39] Βλέπε http://www.eib.org/site/index.asp?designation=rsff

[40] Η υποομάδα ηλεκτρονικής υγείας της i2010 εξετάζει αυτή την περίοδο μια σύσταση της Επιτροπής που αφορά κατευθυντήριες γραμμές και καλές πρακτικές στον τομέα της διαλειτουργικότητας για τα ηλεκτρονικά ιατρικά μητρώα (φάκελοι ασθενών) και τις ηλεκτρονικές κάρτες υγείας.

[41] «Μελέτη της ΕΕ σχετικά με τις συγκεκριμένες ανάγκες πολιτικής για την τυποποίηση στον τομέα των ΤΠΕ», http://www.ictstandardisation.eu

[42] Τεχνική επιτροπή 251 του CEN.

[43] Φόρουμ του CEN για τη διαλειτουργικότητα στον τομέα του ηλεκτρονικού εμπορίου.

[44] Για λεπτομέρειες, βλέπε: http://ec.europa.eu/enterprise/regulation/internal_market_package/index_en.htm

[45] Πρόταση κανονισμού του Ευρωπαϊκού Κοινοβουλίου και του Συμβουλίου για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων, COM(2007) 37 της 14.2.2007.

[46] Σχέδιο δράσης για την εφαρμογή του νομοθετικού πλαισίου για τις ηλεκτρονικές δημόσιες συμβάσεις, COM(2004) 841 της 13.12.2004.

[47] COM (2006) 173 της 25.04.2006

[48] http://ec.europa.eu/idabc/en/document/2319/5644

[49] Βλέπε http://ec.europa.eu/education/programmes/newprog/index_en.html

[50] Η Επιτροπή υπέβαλε πρόσφατα την «ατζέντα του Όσλο για την επιχειρηματική εκπαίδευση στην Ευρώπη» στο πλαίσιο της προσπάθειάς της να προωθήσει την επιχειρηματικότητα στην κοινωνία. Βλέπε:http://europa.eu.int/comm/enterprise/entrepreneurship/support_measures/training_education/index.htm

[51] Για τη διακήρυξη του συνεδρίου, βλέπεhttp://eskills.cedefop.europa.eu/conference2006/Thessaloniki_Declaration_2006.pdf